*Melléklet a 72/2024. sz. képv. test. határozathoz*

A

**Petőfi Szülőház és Emlékmúzeum beszámolója**

a 2024. szeptember 18-i

képviselő-testületi ülésre

Készítette:

Dr. Filus Erika

igazgató

**Tartalom**

1. A Petőfi Szülőház és Emlékmúzeum rövid bemutatása
2. Szakmai és tárgyi feltételek
3. A múzeum szakmai és közművelődési feladatai

4. A 2023. szeptember óta megvalósult programok, rendezvények

4.1. Részvétel országos, megyei rendezvényeken, konferenciákon, Petőfihez

 kapcsolódó rendezvényeken

4.2. Médiamegjelenés

 Nyomtatott sajtó

 Online sajtó

 Televíziós felvételek

 Rádiófelvételek

5. Látogatószám

6. Folyamatban lévő pályázatok

7. A múzeum jövőbeni tervei, középtávú stratégia

**1. A Petőfi Szülőház és Emlékmúzeum rövid bemutatása**

 Az intézmény-együttes alapját képező Petőfi Sándor szülőház Kiskőrös legféltettebb kulturális értéke. Az 1780 körül épült deszkaoromzatos, háromosztatú, nádfedeles népi műemlék az országos kulturális turizmus kiemelt úticélja, Magyarország legelső irodalmi emlékháza, ami híres ember szülőházaként elsőnek kapta meg a Történelmi emlékhely kitüntető címet. A Petőfi Műfordítói Szoborpark a világon egyedülálló módon gyűjti egybe és mutatja be a költő külföldi fordítóit. A Kincseskamrákban – képzőművészeti és néprajzi látványtárak – az ország legnagyobb, Petőfi témájú kortárs képzőművészeti gyűjtemény, valamint a Kiskőröst újraalapító szlovákság tárgyi világa látható. Utóbbi a Szlovák Tájház gazdag kiállításából is megismerhető. Az emlékmúzeum az időszaki kiállításoknak és előadásoknak helyet adó galériával jelenleg felújítás alatt áll.

Az intézmény tematikus múzeum, gyűjteménye irodalom- és kultusztörténeti, könyvészeti, képzőművészeti és néprajzi anyagból tevődik össze.

 A Petőfi Szülőház és Emlékmúzeum rendezvényei a költő életútjához kapcsolódó események megünneplése, illetve megemlékezése köré szerveződnek, de fontos Petőfi Sándor irodalmi hagyatékának és életművének megismertetésére, a Kiskőrösön élő szlovák nemzetiség tárgyi kultúrájának tovább hagyományozása, valamint a kortárs képzőművészet és Petőfi mint téma összekapcsolására.

Intézményünk állandó résztvevője az olyan országos programoknak, mint a Múzeumok Éjszakája, Múzeumok Majálisa, Tájházak Napja. Tapasztalat szerint egyre népszerűbbek a múzeumpedagógiai foglalkozások és a nyári napközis táborok.

 Múzeumunk aktív kultúraszervező feladatot lát el Kiskőrösön, számos városi rendezvény résztvevője, állandó helyszíne. A programok lebonyolításában együttműködünk a helyi oktatási és kulturális intézményekkel, civil szervezetekkel, hagyományőrző csoportokkal. Szoros kapcsolatban állunk a Petőfi Irodalmi Múzeummal és a Szabadtéri Néprajzi Múzeummal; szakmai segítséget a Magyar Irodalmi Emlékházak Egyesülete, a Nemzeti Örökség Intézete, a Magyarországi Tájházak Szövetsége, valamint a Magyar Vidéki Múzeumok Szövetsége nyújt.

Az intézmény 2004-ben és 2010-ben elnyerte „Év múzeuma”, 2007-ben és 2023-ban az „Év Tájháza” kitüntéseket. A szakma „Vendégbarát Múzeum” és „Közösségi Múzeum” címmel is elismerte. 2023-ban „Az Év Kiállítása”, 2024-ben „Az Év Emlékhelye” és „Az Év Múzeuma jelöltje” lett.

**Szakmai és tárgyi feltételek**

 A munkatársak szakképesítése és az intézményi struktúra összhangban van. A múzeum státusza 10 fő, jelenleg 9 fő látja el a feladatokat egyszerre öt telephelyen, hétvégi és ünnepnapi nyitvatartással, a rendezvények alkalmával maximális dolgozói létszámmal. Múzeumvezetőként magyar nyelv és irodalom szakos tanári diplomával, néprajz szakos bölcsész diplomával rendelkezem, a történelemtudományok (néprajz) doktora vagyok. A múzeumpedagógus végzi az adminisztrációs, a munkaügyi és a pénzügyi feladatokat is. Az okleveles gyűjteménykezelő a saját területén kívül múzeumpedagógiai foglalkozásokat is tart. A közönségkapcsolatokért felelős munkatársak a látogatókkal foglalkoznak, tárlatot vezetnek és részt vesznek a foglalkozások kidolgozásában, előkészítésében és lebonyolításában. Takarító jelenleg nincs állományában, őt a Fenntartó foglalkoztatja.

 Az időszaki kiállítások megvalósításában, csoportok fogadásában, tárlatvezetésben, rendezvények szervezésében és lebonyolításában, kiállítási anyag és egyéb kellékek, eszközök szállításában, a vendéglátásban minden munkatárs részt vesz, még a szabadnapja terhére is. Ennek későbbi kiadására a jelenlegi dolgozói létszám mellett nincsen lehetőség. Az intézmény munkaidőkerettel is dolgozik, ami azt jelenti, hogy megbízási szerződéssel nyugdíjas pedagógust és pályakezdőt alkalmazunk a hétvégi nyitvatartási időre, a tavaszi megnövekedett forgalom idejére, illetve azokra a napokra, amikor előzetes bejelentkezés alapján több csoport érkezik egyszerre. Szintén besegítenek a múzeumban dolgozók a János Vitéz Látogatóközpontban dolgozó kollégáknak akkor, ha nagyobb létszámú csoport érkezik.

 Kommunikációhoz, marketinghez, illetve az informatikához és a digitalizáláshoz értő szakemberrel intézményünk jelenleg nem rendelkezik. Ekkora létszámmal nagyon nehéz az évi közel harminc rendezvényt lebonyolítani, így a dolgozói létszám emelésére feltétlenül szükség van. Az önkéntes hálózat kiépítése régen megkezdődött, jelenleg őket tudjuk mozgósítani egy-egy aktuális program megvalósításához, de múzeumi szakmai munkát az önkéntesek nem végeznek.

 A múzeum infrastrukturális háttere – a raktár kivételével – jelenleg megfelelő. A rendelkezésre álló korszerű tömörraktár megtelt, a grafikai szekrények tele vannak, néprajzi tárgyak felajánlását (szövőszék, bútor) minden esetben vissza kell utasítani. Az állagmegóváshoz és az állományvédelmi feladatok ellátására rendelkezésre állnak a megfelelő eszközök, mérőműszerek, levegőszűrő- és tisztító berendezések. A közeljövőben a fényvédelmet kell megoldani.

**3. A múzeum szakmai és közművelődési feladatai**

 A múzeum feladata nem csupán a gyűjteményi anyag gyarapításából, feldolgozásából, raktározásából és bemutatásából áll, illetve jóval több, mint a kiállítások puszta bemutatása. Jelenünk megváltozott látogatói igényeihez igazodva egyre nagyobb hangsúlyt kell fektetnünk a fiatal generáció élményszerű ismeretszerzésére, múzeumpedagógiai foglalkozásokra, táborok és hagyományőrző rendezvények tartására. Fontos, hogy a múzeum közösségi térként bárki számára elérhető legyen, és a helyi nemzetiség identitásápolási törekvéseiből is aktív részt vállaljon. A nonformális és informális tanulás, valamint a kultúra közvetítése és átadása szintén fontos feladat.

 Az utóbbi néhány évben a közgyűjtemények, így a mi múzeumunk feladatrendszere jelentősen átalakult. A szemünk előtt zajlik az a változás, amely a korábbi gyűjtés – raktározás – bemutatás hármas feladatköre mellé újabbakat jelöl ki, és jóval nagyobb terhet ró az intézményekre. A múzeum már nemcsak „hiteles hely”, nemcsak a tudás átadásának, bővítésének helyszíne, nemcsak időkapszula, hanem a társadalmi változások lenyomata, amely nyitottan és érzékenyen reagál a rajta kívül zajló folyamatokra. A múzeum feladata, hogy a gyűjteményein keresztül reflektáljon, értelmezze a kulturális és társadalmi jelenségeket, ugyanakkor a tárgyi emlékek mellett megőrizze és továbbadja a hagyományokat, ünnepeket, rítusokat, a szellemi örökséget. A közgyűjtemény szorosan együttműködik a fenntartó közösséggel, más múzeumokkal, oktatási intézményekkel, civil szervezetekkel annak érdekében, hogy élményt, tapasztalatot és kulturált időtöltést biztosítson a korábban perifériára szorult látogatói célcsoportok számára is. Közösségi térként működve a profilba illő tematikus programokat, előadásokat, kiállításokat szervez, ahol az azonos érdeklődésű emberek találkozhatnak, és többlet információhoz juthatnak, lehetőséget biztosítanak a helyi közösségek, nemzetiségi csoportok identitásának megőrzéséhez és kinyilvánításához Emellett az is fontos, hogy szolgáltató intézményként biztosítsa a fogyatékkal élők, családok, kisgyermekesek számára a kényelmi szempontokat, így a fizikai és érzékszervi akadálymentesítést, kávézót, pihenőhelyet, pelenkázót, múzeumi boltot, kávézót.

 A múzeumok gyakran hívják föl a figyelmet az olyan, egész társadalmunkat érintő kérdésekre, mint a klímaváltozás, fenntarthatóság, ember és természet viszonya (Beporzók Napja), járványhelyzet, társadalmi összefogás (Közösségek Hete), gazdasági válság vagy az Ukrajnában zajló háború (emberek, kulturális javak menekítése).

 Feltehetjük a kérdést, hogy miért van szükség a múzeumokra. A nemzetközi muzeológia erre a következő válaszokat adja: a szellemi és tárgyi örökség védelme, a kontextualizálás lehetősége, a tér nyilvánossá tétele, a gazdasági szempontok, a látogatók boldogabbá és okosabbá tétele a múzeumban megszerezhető élmények által (Forrás: MúzeumCafé 2024/04/02).

 A fenti sokrétű feladatnak csak úgy lehet megfelelni, ha az intézmény és annak dolgozói nyitottan, kreatívan, minden helyzetben a megoldást keresve végzik munkájukat. Ez a szemléletváltás a Petőfi Szülőház és Emlékmúzeumban lezajlott, sokszorosára emelkedett a múzeumpedagógiai és kézműves foglalkozások száma, szoros az együttműködés az oktatási intézményekkel, a múzeum körül olyan „holdudvar” alakult ki önkéntesekből, akik aktív segítsége nélkül a rendezvények nem tudnák elérni a jelenlegi színvonalat. Gyűjteményünkből és a múzeum profiljából kifolyólag a társadalmi szerepvállalás a fenntarthatóság területén van jelen. A kiállítások létrehozásánál és a rendezvények esetében a műanyag kerülése, a fenntartható forrásból származó alapanyagok beszerzése, a csomagolóanyag újrahasznosítása, a helyi alapanyagok használata, stb. figyelembe vételével.

**4. A 2023. szeptember óta megvalósult programok, rendezvények**

1. Szendrey Júlia-nap (2023. szeptember 8.)

Múzeumunkban hagyomány, hogy a Petőfi Szülőház és Emlékmúzeum, Kiskőrös Város Önkormányzata és a Krámer Alapítvány egész napos programot szervez Szendrey Júlia tiszteletére szeptember 8-án, a költővel való megismerkedésük és házasságkötésük napján.

Idén Szabó T. Anna költő és Dr. Gyimesi Emese irodalomtörténész tisztelte meg a múzeumot jelenlétével és előadásával.

13 órai kezdettel Szabó T. Anna költő tartott interaktív előadást/beszélgetést a kiskőrösi 3-4. osztályos gyerekeknek. A Tatok-tatok kopogtatok című előadás nem csupán Szendrey Júlia személyiségéről, írói munkásságáról szólt a gyerekek nyelvén, hanem az írás, a költészet fontosságáról, a vers szeretetéről és a könyvek mindennapi életünkben betöltött fontos szerepéről is. Szabó T. Anna sok, a saját költői pályájával kapcsolatos érdekességet is megosztott a gyerekekkel, naplóírásra, versek írására biztatta a fiatal korosztályt. A Kiskőrösi Evangélikus Iskola Petőfi Sándor Általános iskolájának 3.b osztályos tanulói Szendrey Júlia versének közös elszavalásával köszönték meg a költőnő gondolatait.

A rendezvény 17 órakor folytatódott a Petőfi-szülőház udvarán a Koltóról származó sombokrok alatt. Supka Éva, a kiskőrösi Szilveszter Társulat vezetője szavalt és énekelt Szendrey Júlia-verseket, megteremtve így a bensőséges hangulatot. Dr. Filus Erika, a Petőfi Szülőház és Emlékmúzeum igazgatója köszöntőjében kiemelte, hogy a Szendrey-nap a múzeum hagyományos éves programsorozatába illeszkedik, Szendrey Júlia nagy tiszteletnek örvend a kiskőrösiek körében, hiszen a városban található az országban egyedülálló módon egész alakos bronzszobra, Júlia az új állandó kiállításokban hangsúlyosan megjelenik, a kortárs képzőművészeti gyűjteményében több alkotás is ábrázolja. Az intézmény nagy gonddal óvja a Koltóról – ahol Petőfiék a mézesheteiket töltötték, és ami alatt Petőfi legszebb szerelmes költeményei születtek – származó sombokrokat. A köszöntő után Szabó T. Anna és Dr. Gyimesi Emese nemcsak Szendrey Júliáról, hanem a róla kialakult és az utóbbi években sokat változott képről is beszélgettek, de körüljárták azt a témát is, hogy hogyan tudott egy nő költőként, művészként érvényesülni a 19. században, hogyan lehetett összeegyeztetni a hivatást a hagyományos női szereppel, illetve hogy mit jelent ma költőnek lenni.

A rendezvény zárásaként az előadók írtak a múzeum évfordulós vendégkönyvébe, majd a résztvevőkkel megkoszorúzták Szendrey Júlia kiskőrösi szobrát.

1. Megemlékezés az aradi vértanúk halálának 174. évfordulójáról (2023. október 6.)

 A megemlékezés hagyományos módon a KSZC Kiskőrösi Wattay Technikum diákjainak előadásával kezdődött. A felkészítő tanárok: Májer-Gubán Dóra Rita és Kardos Bence voltak. Az emlékbeszédet Dr. Kedves Gyula történész tartotta. Az „Oh huszár, huszár! te vagy a magyar szemefénye” címmel időszaki tárlat nyílt a galérián Dobák Géza, Prof. dr. Hermann Róbert és Krámer Iván magángyűjtők anyagából. A kiállítást Dr. Kedves Gyula nyitotta meg. Beszédében kitért többek között a magyar könnyűlovasság kiképzésére, öltözködésére, a viseletük jelrendszerére és kiemelte, hogy a jelen kiállítás teljesen lefedi a magyar szabadságharc eseményeit, így alkalmas arra, hogy összefoglaló történelemórákat tartsanak a középiskolások számára.

1. kiskőrösi emlékév záróünnepsége (2023. október 17.)

A Petőfi-emlékév záró ünnepséget 2023. október 17-én kedden, a Petőfi-szülőház megnyitásának 143. évfordulóján rendezte meg Kiskőrös Város Önkormányzata, az Országos Petőfi Sándor Társaság, a Petőfi Szülőház és Emlékmúzeum, a Petőfi Sándor Városi Könyvtár és a Petőfi Sándor Művelődési Központ. A záró eseményen minden korosztály megtalálta a számára érdekes programelemet; a szervezők fő célja az volt, hogy az egész város közösen ünnepeljen.

A helyi általános iskolásoknak Petőfi ismereti és helytörténeti vetélkedőt szervezett a Petőfi Sándor Városi Könyvtár. A Kiskőrösi hétpróba több helyszínen érdekes és kreatív feladatokkal várta a 4 fős csapatokat. Több osztály vett részt a költőt ábrázoló óriás legó közös összerakásában is. Összesen csaknem 700 középiskolás diák volt jelen a Jövendölés című színházi, illetve a Szabadság, szerelem című zenés előadáson a Petőfi Sándor Művelődési Központban. Utóbbi programot a Sárospataki 8kor Színház előadásában láthatták a fiatalok.

Kora délután sajtótájékoztatót tartott Domonyi László, Kiskőrös polgármestere, Szedmák Tamás, Kiskőrös alpolgármestere, Kispálné dr. Lucza Ilona, az Országos Petőfi Sándor Társaság elnöke, valamint Dr. Filus Erika, a Petőfi Szülőház és Emlékmúzeum igazgatója az emlékévben megvalósult programokról. A sajtótájékoztató keretében sor került a testvértelepülési szerződés aláírása a szicíliai Noto város képviselőivel.

 A Petőfi Műfordítói Szoborparkban modern emlékkaput avatott a város a Petőfi-emlékév tiszteletére, majd Tóth Péter Lóránt versvándor előadását hallgatták meg a vendégek „Toldi írójához elküldöm lelkemet…” címmel. A Petőfi és Arany levelezésére épített előadás után a versvándor gyalogszerrel elindult Arany János szülőfalujába, Nagyszalontára a kiskőrösi diákok és az ünnepség résztvevői kíséretében.

Az emlékév zárása alkalmából Domonyi László polgármester, Dr. Filus Erika múzeumigazgató, Dr. Mák Kornél, a Bács-Kiskun Vármegyei Közgyűlés alelnöke és Bánföldi Szilárd színművész, a Mi Petőfink közösen ültettek el egy magyar tölgyet a szülőház kertjében.

 A záró megemlékezésre 16 órakor került sor. Domonyi László polgármester köszöntője után ünnepi beszédet mondott Závogyán Magdolna kultúráért felelős államtitkár, Dr. Mák Kornél, a Bács-Kiskun Vármegyei Közgyűlés alelnöke és Demeter Szilárd, a Petőfi Irodalmi Múzeum főigazgatója. A megemlékezésen közreműködött Kiskőrös Város Fúvószenekara, Bánföldi Szilárd színművész, a „Mi Petőfink”, Tímár Sára és zenész barátai és Dormán Viktor szavaló. A megemlékezés végén a résztvevők megkoszorúzták Petőfi Sándor szülőházát.

1. Novák Katalin köztársasági elnök látogatása (2023. november 24.)

 Nagy megtiszteltetés volt Kiskőrösnek a múzeumunknak, hogy Novák Katalin ellátogatott a településre és megtekintette Petőfi Sándor szülőházát és az emlékmúzeum 7 év című állandó kiállítását. Elnök asszonyt Dormán Viktor szavaló köszöntötte.

 Novák Katalin bejegyzést tett a múzeum Petőfi-emlékéves vendégkönyvébe, a saját kezű aláírása azóta fölkerült az Aláírások falára.

1. Petőfi-szilveszter (2023. december 31.)

A Petőfi-szilveszter programja a hagyományoknak megfelelően a sorszámozott Petőfi-kötetek átadásával kezdődött. 2023-ban 187 kisgyermek született január elsején, a szilveszteri kötetátadón minden eddiginél több, 13 kisgyermek vehette át a névre szóló Petőfi-köteteket, az emlékmúzeum galériáján, majd Suba Dániel és Suba Marcell fiatal zenei tehetségek trombita- és zongorajátéka is felcsendült.

Délután 14 és 18 órai kezdettel a Szilveszter Társulat előadása kétszer is megtöltötte a művelődési központ színháztermét. Szigligeti Ede: Nőuralom című darabjának színpadra állítása nagy kihívást jelentett a színészeknek és Supka Éva rendezőnek, amit az értő közönség óriási tapssal jutalmazott. A szilveszter fő programja Tóth Dávid szobrászművész Petőfi-szobrának avatási ünnepsége volt. Domonyi László polgármester, Prof. dr. Csikány Tamás történész, nyugalmazott dandártábornok és Dr. Feledy Balázs művészettörténész beszédében méltatta és elismerte a kiskőrösi Petőfi-kultusz ápolását, és az olyan új utak keresését, mint a felavatott ülő Petőfi-szobor. Az ünnepségen Török Máté verséneklő előadóművésztől hallottunk megzenésített, gitárral kísért Petőfi-verseket. Kiskőrös új köztéri alkotására több százan voltak kíváncsiak. Domonyi László polgármester ünnepi köszöntőjében kiemelte, hogy Petőfi Sándor szülőháza maga az állandóság, ami nemcsak a kiskőrösieknek, hanem minden magyarnak egy igazodási pont, egy valódi zarándokhely. A serleges fogadalomtétel értelmében az 1848-49-es forradalom és szabadságharc 175. évfordulójához kapcsolódva október 6-án egy konferenciát szervezhet a múzeumunk, az előadások konferenciakötetben megjelennek.

Rendhagyó módon a szoboravató ünnepség után, 17 órai kezdettel részesülhettek a résztvevők Arató Lóránd evangélikus igazgatólelkész évzáró áldásában, és megtekinthették Kiskőrös féltve őrzött kincsét, a Petőfi keresztelési bejegyzését is tartalmazó anyakönyvet.

A reformkori vacsora és a szilveszteri mulatság helyszíne ezúttal a Hagyományok Háza volt, ahol a Fürt Trade Kft. kiváló étkei mellé a Kunság-Szesz Kft. Pilvax likőrjét és a Boranal Kft. borait és pezsgőit fogyaszthattuk. Az óriás Petőfi-torta a Nagyanyáink Sütödéje cukrászainak mesterremeke volt, rajta a frissen felavatott Petőfi-szoborral. A fergeteges, majdnem reggelig tartó táncról a Szamba Zenekar gondoskodott.

1. Petőfi-kötetek eljuttatása az egyévesek részére (2024 január hónap)

 2002 óta az egyik legszebb polgármesteri serleges fogadalom alapján ezek a szerencsés gyermekek Petőfi Sándor összes költeményei című kötetet kapnak Kiskőrös Várostól ajándékba. Ez óriási vállalás, a kultuszápolás egyik kiemelkedő mozzanata. A múzeum munkatársai január hónapban eljuttatták a kisgyermek számára a névre szóló, sorszámozott, emléklappal ellátott versesköteteket.

1. Rendhagyó irodalomóra (2024. január 9.)

Tóth Péter Lóránt két előadást tartott ezen a napon. 10 órakor „Toldi írójához elküldöm lelkemet…” címmel Petőfi és Aranya barátságáról két középiskolás osztály részére, majd 17 órakor egy vetített, képes útibeszámolót a Kiskőrös-Nagyszalonta gyalogos útjáról. Mindkét előadás a múzeum galériáján valósult meg.

1. Magyar Kultúra Napja (2024. január 22.)

Te mit tennél egy időkapszulába? címmel tartott előadást három középiskolás osztály számára Bonczidai Éva, a Magyar Kultúra magazin főszerkesztője a múzeum galériáján. Vetített előadásában a főszerkesztő az érték, az állandóság, a kultúra kérdéskörét járta körbe, és olyan kérdésekre kereste a választ, hogy van-e összefüggés a reformkori robbanásszerű fejlődés a korszakban az egész világon végigsöprő kolerajárvány között; mit tartunk ma értéknek; mit örökítenénk át az utókor számára, stb.

1. Kerényi Ferenc-emléknap (2024. március 7.)

Kerényi Ferenc Petőfi-kutató születésének 80., Petőfi Sándor halálának 175. évfordulója alkalmából gyűltek össze Kerényi Ferenc tisztelői, barátai, tanítványai a múzeumban. Dr. Sirató Ildikó irodalom- és színháztörténész 40 év Petőfi és Madách bűvkörében. Kerényi Ferenc irodalom- és színháztörténész 80. születésnapjára címmel tartott előadást.

A rendezvényt megtisztelte Dr. Osztovits Szabolcs nyugalmazott gimnáziumi tanár, aki Petőfi utolsó napjai...? - Tisztelet Kerényi Ferencnek címmel tartotta meg előadását. Az idős irodalomtörténész dedikálta a múzeumi boltban is kapható köteteit.

Ezt követően a résztvevők megtekintették Dr. Kerényi Ferenc tábláját az Aláírások falánál és megkoszorúzták Dr. Kerényi Ferenc emléktábláját.

1. Aki nem lép egyszerre (2024. március 12-14.)

Tematikus múzeumpedagógiai foglalkozássorozatot tartottak a múzeum munkatársai a kiskőrösi óvodások és alsó tagozatos diákok részére a János Vitéz Látogatóközpontban.

Három nap alatt összesen 541 kisgyermek vett részt a foglalkozásokon. Délelőtt óvodások, délután a kisiskolások érkeztek. Összefoglalták március 15. jelentőségét, történéseit, huszárfigurát, huszárdobot vagy papírlovacskát készítettek, mozgásos és ügyességi játékokon vettek részt.

1. Kiskőrös Petőfi 200 Emlékbizottság záró ülés (2024. március 22.)

 Az utolsó emlékbizottsági ülésre a Hagyományok Házában került sor, az intézményvezetők és az emlékbizottsági tagok bronz és ezüst emlékérmet vehettek át Domonyi László polgármestertől, aki megköszönte a példaértékű helytállást. A jelenlévők beírtak az évfordulós emlékkönyvbe, amit ezt követően a múzeum igazgatójaként lezártam.

1. Rózsavizes húsvét napját jöttem ma kívánni! (2024. március 26-27.)

Tematikus múzeumpedagógiai foglalkozások a kiskőrösi alsó tagozatos diákok részére a János Vitéz Látogatóközpontban a múzeum munkatársainak vezetésével.

Két nap alatt összesen kilenc osztály érkezett a Bem József Általános Iskolából és a Petőfi Sándor Általános Iskolából. Összefoglalták a húsvét vallási és profán vonatkozásait, jelentőségét, a magyar népi kultúrában betöltött szerepét, a hozzá kapcsolódó jeles napokat, népszokásokat. Húsvéti könyvjelzőt készítettek, locsolóverseket tanultak, tojással ügyességi játékokat játszottak.

1. Az Év Tájháza 2023 tábla avató ünnepség (2024. április 5.)

 Múzeumunk az elmúlt évben immár másodszor elnyerte Az Év Tájháza 2023 kitüntető címet, amit a Magyarországi Tájházak és Szabadtéri Néprajzi Múzeumok Szövetsége ítél oda beadott pályázat és helyszíni bejárás után. A díjhoz egy fából készült emléktábla jár, melynek ünnepélyes leleplezése mindig kiemelten fontos a tájházak számára. Az avatási ünnepségen hagyományőrző műsor keretében szerepeltek a Szűcsi Óvoda óvodásai szlovák-magyar nyelvű játékfűzéssel, a Kiskőrösi Szlovák Népdalkör és Citerazenekar szlovák nyelvű dalcsokrot énekelt, a Szivárvány Szlovák Táncegyüttes a Kiskőrösi táncok című koreográfiáját adta elő. A résztvevőket Domonyi László polgármester és dr. Bereczki Ibolya, a Magyarországi Tájházak és Szabadtéri Néprajzi Múzeumok Szövetsége elnöke köszöntötte, majd Dr. Filus Erika múzeumigazgatóval leleplezték a nyitott színre fölhelyezett táblát. A kemencében kenyérlángos készült. A rendezvényt megtisztelte Hollerné Racskó Erzsébet, Dr. Király Katalin és Szabados Anna is.

A tájházas program után a meghívott vendégeket a Hagyományok Házában láttuk vendégül, a herókát és a hólabdát a Kiskőrös Város Szlovák Nemzetiségi Önkormányzat tagjai és a hagyományőrző szlovák asszonyok készítették.

1. Költészet Napja (2024. április 10.)

 A Költészet Napja előestéjén érkezett a múzeumba Tóth Péter Lóránt Radnóti- és Pro Cultura Hungarica díjas versmondó. 17 órától a VasútÁL(l)OMás című előadással tisztelgett a József Attila emléke előtt. Az előadáson két osztály és külsős vendégek vettek részt.

1. Költészet Napja (2024. április 11.)

 A hagyományokhoz híven 10-22 óra között egész napos versmondásra, versfelolvasásra vártuk a kiskőrösieket. 300-nál is többen érkeztek, egyénileg, családdal vagy osztályokkal vettek részt a versmondáson. A program lebonyolítása Boldoczki Sándorné közreműködésével történt.

1. Gimnáziumi tematikus művészeti hét zárása (2024. április 12.)

 Évek óta a múzeum ad helyet a KEVI Petőfi Sándor Gimnázium művészeti rendezvényének. Szavalóversenynek, kiállítás-megnyitónak és a gálának adott otthont a múzeum galériája. A nap folyamán kb. 200 diák és hozzátartozó fordul meg a múzeumban.

17. Tájházak és Szabadtéri Néprajzi Múzeumok Napja (2024. április 27.)

 2024. április 27-én ismét megtelt a kiskőrösi Szlovák Tájház udvara. A Petőfi Szülőház és Emlékmúzeumhoz tartozó tájház hosszú évek óta csatlakozik ehhez az országos rendezvénysorozathoz, így a kiskőrösiek előre számítanak a tájházi programra. Idén is nagy gonddal készültünk az eseményre, az épület frissen meszelve, befűtött kemencével várta a látogatókat. Köszöntőm után röviden ismertettem a Szent György-naphoz kapcsolódó szokásokat, hiedelmeket, rítusokat, majd a Szűcsi Óvoda óvodásai adtak elő szlovák-magyar nyelvű játékfűzést és táncot. Ezt követően mindenki megkóstolhatta a kemencében készített kenyérlángost és elkészíthette a kiskőrösi lányok ünnepi gyöngyös szalagdíszét. Papírhajtogatás, textiltulipánok és az udvari népi játékok várták nemcsak a gyerekeket, hanem a kézműveskedni vágyó felnőtteket is. A legnépszerűbb program a nyuszisimogató volt. A délután folyamán csoport is érkezett a tájházunkba, akik a hon- és népismeret órához kapcsolódóan, autentikus környezetben tartottak összefoglaló, kötetlen órát a tájház munkatársai közreműködésével.

1. Emlékhelyek Napja (2024. május 11.)

 Múzeumunk 2021 óta Történelmi emlékhely, és minden évben csatlakozik a NÖRI által szervezett Emlékhelyek Napjához. Ebben az évben múzeumunk adott ottont az Emlékhelyek Napja megnyitó ünnepségnek. Ennek keretében került sor az „Év Emlékhelye” díj átadására, amelyet idén a Petőfi Szülőház és Emlékmúzeum nyert el. Az elismeréssel járó porcelánvázát Móczár Gábor, a Nemzeti Örökség főigazgatója adta át Domonyi László polgármesternek és nekem mint a múzeum igazgatójának. A díjat a Nemzeti Örökség Intézete alapította 2020-ban a nemzeti és a történelmi emlékhelyek számára. Elsődleges célja az, hogy a NÖRI elismerését fejezze ki azoknak az emlékhelyeknek, amelyek emlékhely státuszukat mind programjaikban, mind kommunikációjukban előtérbe helyezik. Ezen felül célja, hogy az emlékhelyek egymással együttműködve, egymást támogatva szervezzék programjaikat.

 Az ünnepség 10 órakor vette kezdetét Domonyi László, Kiskőrös Város polgármestere és Móczár Gábor, a Nemzeti Örökség Intézete főigazgatójának köszöntőjével. Ezt követően Zsigmond Attila, a Nemzeti Emlékhely és Kegyeleti Bizottság elnökhelyettesének és Dunai Mónika országgyűlési képviselő, az országgyűlés kulturális bizottságának alelnöke, az Év Emlékhelye díj bíráló bizottságának tagjának beszéde következett. A díj átadó után a résztvevők főhajtással tisztelegtek a szülőház előtt.

 11 órától Turán István helytörténész tartott vezetett várostörténeti sétát Tematikus séta a Petrovics család nyomában Kiskőrösön címmel.

A protokoll vendégeket a Néprajzi látványtárban tudtuk ebéddel kínálni.

1. Alkotóudvar a Városalapítók Napja és Országos Rétesfesztivál alkalmából (2024. május 11.)

 Kiskőrös tavaszi rendezvényében minden évben kézműves alkotóudvarral csatlakozik a múzeum, melynek a Szlovák Tájház ad otthont. A múzeum munkatársai népi játékokkal, a kékfestéshez és a kiskőrösi díszítőművészethez kapcsolódó kézműves programokkal készültek.

 A Facebook-hirdetések, plakátok, szétküldök e-mail értesítések ellenére sajnálatos módon egyetlen látogató sem tért be a tájházba ezen a napon.

 Ez alapján úgy gondoljuk, hogy erre nincs igény, és jövőre eltekintünk az alkotóudvar megszervezésétől.

1. Mi van ma, mi van ma (2024. május 22-23)

 Népszerű volt a pünkösdhöz kapcsolódó múzeumpedagógiai foglalkozássorozat a Szlovák Tájházban. Két nap alatt összesen 363 diák érkezett a KEVI Petőfi Sándor Általános Iskolából és a KT Bem József Általános Iskolából. A múzeum munkatársai mind a 15 osztálynak elmondták a pünkösd vallási és profán vonatkozásait, majd a gyerekek pünkösdi királyi koronát készítettek és a pünkösdi királyválasztáshoz kapcsolódó sorversenyeken vettek részt.

1. Tájházi Kiállítások szervezése c. képzés (2024. június 17-20.)

 A Petőfi Szülőház és Emlékmúzeum és a Szlovák Tájház adott otthont július 17 és 20 között aMagyarországi Tájházak Központi Igazgatósága *„Tájházi kiállítások rendezése”* témában meghirdetett szakmai képzésének*.* A képzés során a néprajzos szakemberekkel egy izgalmas, új kiállítást álmodtunk meg a Szlovák Tájház hátsó szobájába. Az elméleti órák a néprajzi látványtárban voltak, a gyakorlati rész helyszíne a Szlovák Tájház volt. Itt egy állandó kiállítást rendeztek be a résztvevők Dr. Bereczki Ilona néprajzkutató vezetésével, amely egy teljesen új koncepció, szemléletmód alapján készült. Az új tárlat címe: *Látható láthatatlan,* alcíme pedig: *Mit akar a férfi és mit takar a nő?* Ez a kis szójáték nagyon szépen kifejezi a kiállítás lényegét, vagyis a kiskőrösi szlovák középparaszti réteg kultúrájának rejtett, titkolt elemeit. Az emberi élet örök körforgásához kapcsolódóan felsejlenek a nagyünneplők alatt megbújó alsó öltözetek és a szokások mögött meghúzódó eszközök, hiedelmek.

1. Múzeumok éjszakája (2024. június 22.)

 Kalandozások az Év Emlékhelyén címmel hirdettünk vetélkedőt, melyre 5-6 fős baráti társaságokat, családokat invitáltunk. A 10 állomásos vetélkedő győztes csapata értékes könyvcsomagot kapott.

 A Múzeumok éjszakáján a költő szülőháza 20 óráig volt látogatható.

1. Petőfi-ünnepély Fehéregyháza (2024. július 28.)

 Petőfi Sándor halálának 175. évfordulójára emlékeztünk az erdélyi Fehéregyházán. Domonyi László polgármester beszédet mondott a turulmadaras emlékműnél, az ünnepség keretében Ba Edit Képviselő asszonnyal és Rajosné Lapid Eszter múzeumpedagógussal koszorút helyezünk el az Ispán-kútnál és az emlékműnél. Ez alkalommal sor került az új Petőfi-kiállításnak helyet adó múzeumépület alapkövének letételére is.

1. Megemlékezés Petőfi Sándor halálának 175. évfordulója alkalmából (2024. július 31.)

 Kiskőrösön mindig július 31-én, Petőfi eltűnésének napján emlékezünk meg halálának évfordulójáról. A szülőház udvarán tartott megemlékezés Tóth Péter Lóránt szavalatával kezdődött, majd Domonyi László polgármester mondott beszédet. A virágok elhelyezése után „Emléke sír a lanton még” – Petőfi 175 versösszeállítás címmel Tóth Péter Lóránt emlékezett a kortárs és későbbi idők költőinek verseivel.

1. Szlovák Nemzetiségi tábor a tájházban (2024. augusztus 5-9.)

 Több éve ad otthont a kiskőrösi szlovák felmenőkkel rendelkező gyerekek napközis táborának a Szlovák Tájház. Autentikus környezetben foglalkozásokon, ügyességi vetélkedőkön vehetnek részt, kipróbálhatják a hagyományos népi fajátékokat, segítenek a kemencés ételek elkészítésében, felölthetik a kiskőrösi nagyünneplőket, megtanulnak néhány szlovák szót, éneket, mondókát. A táboroztatást Kiskőrös Város Szlovák Nemzetiségi Önkormányzatának tagjai és a hagyományőrző szlovák asszonyok vezetik, a múzeum munkatársai a kiállítások bemutatásával járulnak hozzá az élményszerű bemutatáshoz.

1. A látható láthatatlan című kiállítás megnyitója (2024. augusztus 29.)

 A Tájházi kiállítások rendezése című képzés keretében megvalósult kiállítás szakmai megnyitójára augusztus 29-én 17 órakor került sor. A tárlatot dr. Bereczki Ibolya, a Tájházszövetség elnöke nyitotta meg, a Szivárvány Szlovák Táncegyüttes kiskőrösi táncokat mutattak be. A résztvevőket a kemencében sült kenyérlángossal kínáltuk.

**4.1. Részvétel országos, megyei rendezvényeken, konferenciákon, Petőfihez kapcsolódó rendezvényeken:**

1. 2023. szeptember 5-6. Részvétel és kerekasztal beszélgetés a Szabadtéri Néprajzi Múzeum által szervezett Igazgatói konferencián Visegrádon.
2. 2023. szeptember 9. Petőfi: Tigris és hiéna című drámájának megtekintése Kecskeméten
3. 2023. szeptember 28-29. Konferenciaelőadás a Vajdasági Magyar Képző-, Kutató- és Kulturális Központ által szervezett Az alföld. Petőfi – 200. Nemzetközi tájtörténeti-néprajzi konferencián. Előadás címe: A kiskőrösi Petőfi-kultusz.
4. 2023. október 5-6. Részvétel a Tájházszövetség Országos Találkozóján Veszprémben, Az Év Tájháza 2023 díj átvétele
5. 2023. október 13. Online bejelentkezés és videóüzenet a Jókai Anna Szalon Kis esti rozé programjára
6. 2023. október 19-21. Szakmai tanulmányút Erdélybe a MIRE szervezésében.
7. 2023. október 27. Előadás tartása a Népi Építészeti program lehetőségeiről Makón, a Dél-alföldi Regionális Tájházak Találkozóján
8. 2023. október 27. Köszöntő Kalocsán a Viski Károly Múzeumban (Petőfi sírverse?)
9. 2023. november 10. Részvétel Szegeden a Dóm altemplomában tartott Nemzeti Emlékezetpedagógiai Program ünnepélyes szerződéskötésén.
10. 2023. november 14. Részvétel Budapesten a Várban megrendezett Év Kiállítása 2023 díjátadón.
11. 2023. november 17. A PIM szakmai csoportjának vendégül látása, köszöntése, múzeumi tárlatvezetések tartása
12. 2023. november 23. Részvétel a Petőfree, Petőfi-emlékévek gáláján Kecskeméten a Hírös Agóra Kulturális Központban
13. 2023. november 24. Novák Katalin köztársasági elnök fogadása, tárlatvezetés a szülőházban és a múzeumban.
14. 2023. november 30. Részvétel és a díj átvétele a Bács-Kiskun Vármegyei Prima Díj és az Év Vállalkozója Díjak gálaestjén Kecskeméten a Four Points by Sheratonban. Díj: Magyar tudomány kategória, Vármegyei Prima díj.
15. Részvétel Kiskunfélegyházán a Kiskun Múzeum új Petőfi-kiállításnak megnyitóján.
16. 2024. janiár 5. Éljen Petőfi! című táncjáték megtekintése a Művészetek Palotájában Budapesten
17. 2024. május 24. Részvétel a Magyar Irodalmi Emlékházak közgyűlésén Budapesten, a Petőfi Irodalmi Múzeumban. A szakmai nap részeként tárlatvezetéssel megtekintettük a Halandóság törékeny arcai és A tárgyak társasága című időszaki kiállításokat. Utóbbi keretében megnézhettük a Jókai Mór által gyűjtött sétapálcákat, valamint Babits Mihály bombatalálat sújtotta írógépét is.
18. 2024. január: jelölés Az Év Embere díjra (Petőfi Népe, Baon.hu)
19. 2024. február 1. Múzeumi tanulmányút a PIM Költő lenni vagy nem lenni című kiállításának és a Nemzeti Múzeum Magyar menyasszony című kiállításának megtekintése. A nap többi programja: Dömsöd Petőfi-kiállítása, Dr. Pócs Éva előadásának meghallgatása.
20. 2024. február 8. Részvétel Mohácson a Kanizsai Dorottya Múzeum Népek találkozása a mohácsi Dunánál című új állandó kiállításának szakmai megnyitóján
21. 2024. február 16. Részvétel a Tájházi műhelyen a ZOOM felületen
22. 2024. március 1. Részvétel a Tájházi műhelyen a ZOOM felületen
23. 2024. március 14. A Most vagy soha! című film megtekintése Kecskeméten
24. 2024. március 16. A tizenötödik című előadás megtekintése a Madách Színházban
25. 2024. március 21. Részvétel a Nemzeti Örökség Intézete által szervezett konferenciák Egerben
26. 2024. május 15-16. Részvétel a Magyar Vidéki Múzeumok Szövetsége közgyűlésén Kaposváron
27. 2024. május 17-20. Delegáció tagjaként részvétel a szicíliai Noto, Kiskőrös testvértelepülésének városi ünnepségén
28. 2024. május 24. Részvétel a Magyar Irodalmi Emlékházak Egyesülete tavaszi közgyűlésén, Budapesten a Petőfi Irodalmi Múzeumban
29. 2024. május 25. Részvétel a Magyar Nemzeti Múzeumban tartott Múzeumok Majálisán Az Év Múzeuma 2024 jelöltje kitüntető oklevelet. A Petőfi Szülőház és Emlékmúzeum a kiskőrösi hagyományok, a Petőfi-kultusz és a szlovák nemzetiségi örökség ápolása és bemutatása terén elért kiváló eredményeiért viselheti ezt a címet.
30. 2024. június 7-8. Részvétel Horpácson az új Mikszáth-kiállítás ünnepélyes megnyitóján, valamint megtekintettük a szlovákiai Szklabonyán a Mikszáth-házban lévő kiállítást
31. 2024. június 25. 45 perces előadás tartása Múzeumpedagógiai módszerek a Petőfi Szülőház és Emlékmúzeumban címmel a MATEHETSZ pedagógusoknak szervezett rendezvényén Budapesten, a MATEHETSZ székházban.
32. 2024. június 27. 45 perces előadás tartása Múzeumpedagógiai módszerek a Petőfi Szülőház és Emlékmúzeumban címmel a MATEHETSZ pedagógusoknak szervezett rendezvényén Debrecenben

**4.2. Médiamegjelenés**

Nyomtatott sajtó:

1. 2023. szeptember 7. A költő múzsájára emlékeznek a sétányon
2. 2023. szeptember 14. Petőfi Népe: Petőfi múzsájára emlékeztek a kiskőrösiek
3. 2023. szeptember VIII. évfolyam 9. szám Kiskőrösi Hírek Petőfi életéhez kötődő művészeti tárlat nyílt a művelődési házban; Betekinthettünk a numizmatika színes és érdekes világába (Petőfi-érem)
4. 2023. október 5. Petőfi Népe Különleges Petőfi-szobor készül
5. 2023. október 19. Petőfi Népe Emlékkaput avattak Petőfi tiszteletére Lezárult Kiskőrösön a Petőfi-emlékév
6. 2023. október 20. Petőfi Népe Bemutatjuk a Prima díj vármegyei jelöltjeit
7. 2023. október 13. Petőfi Népe Tóth Péter Lóránt versvándor Nagyszalontára megy. Gyalog, szekéren és csónakon zarándokol; Prima díj: mától elindult a közönségszavazás
8. 2023. október 7. Petőfi Népe A Szlovák Tájház nyerte az Ég Tájháza címet
9. 2023. október 11. Magyar Demokrata
10. 2023. október 12. Petőfi Népe Könnyűlovasságról szóló kiállítás nyílt Kiskőrösön. A magyar huszárok szerepét mutatja be
11. 2023. október 27. Petőfi Népe Célba ért Nagyszalontán a versvándor
12. 2023 október Demokrata: A virágmintás tékától a fejkötőig
13. 2023. november 17. Petőfi Népe A Petőfi 200 méltó lezárása a nívós díj, mellyel elismerték a kiskőrösi múzeumot. Az Év Kiállítása díjat kaptak
14. 2023. november XVI. évfolyam 11. szám Régió Napló A Petőfi szülőház tárlata nyerte el Az Év Kiállítása 2023 elismerést
15. 2023. november 25. Petőfi Népe A Petőfi-emlékhelyeket is felkereste Novák Katalin
16. 2023. november 27. Petőfi Népe Novák Katalin díszvacsorán köszönt el vármegyénktől
17. VIII. évfolyam 11. szám 2023. november Kiskőrösi Hírek Nagysikerű programok a záróünnepségen; Lezárult a Petőfi-emlékév
18. 2023. december Credo – Evangélikus folyóirat páros interjú velem és Kispálné dr. Lucza Ilonával
19. 2023. december 2. Petőfi Népe Átadták az idei vármegyei Prima díjakat. Rekord számú voks érkezett
20. 2023. december 21. Petőfi Népe Méltón emlékeztek meg Petőfi Sándorról Kiskőrösön. Különleges évet zárnak
21. VIII. évfolyam 12. szám 2023 december Kiskőrösi Hírek Elismerték az emlékmúzeum szakmai munkáját. A Petőfi szülőház tárlata nyerte el az Év Kiállítása 2023 díjat; Kiskőrösre Látogatott Novák Katalin köztársasági elnök; Vármegyei Prima díjas lett Dr. Filus Erika; Támogassuk az új Petőfi-szobor állítását!
22. 2024. január 2. Petőfi Népe Különleges szilveszter várta az érdeklődőket
23. 2024. január 10. Petőfi Népe Az emlékéves során méltón erősítették a Petőfi-kultuszt
24. 2024. március 9. Petőfi Népe Kerényi Ferenc professzorra emlékeztek tisztelői Kiskőrösön
25. 2024. április 10. Az Év Tájháza 2023 elismerésben részesült a Szlovák Tájház. Kiskőrösi muzeológusok sikere: másodjára kapták meg a díjat
26. IX. évfolyam 4. szám 2024. április Kiskőrösi Hírek Petőfi Sándor szülőháza és a Szlovák Tájház is új kiadványt kapott; Tábla hirdeti az Év Tájháza címet
27. 2024. május 9. Petőfi Népe Születésnapját ünnepli a hétvégén Kiskőrös
28. 2024. május 13. Petőfi Népe Több ezer rétes készült a téren (Az Év Emlékhelye)
29. IX. évfolyam 5. szám 2024. május Kiskőrösi Hírek Rendőrök tartottak háztűznézőt Petőfinél
30. 2024. május 16. Petőfi Népe Év Emlékhelye díjat nyert a múzeum
31. 2024. június 13. Petőfi Népe Újabb öt évre kapott bizalmat Dr. Filus Erika igazgatónő. Megkétszereződött tavaly a múzeumlátogatók száma
32. 2024. június 20. Petőfi Népe Fellép a Szilveszter Társulat a Múzeumok éjszakáján
33. 2024. június 24. Petőfi Népe Az Úttörténeti Múzeum volt a fő helyszín. Kiskőrös is sokszínű rendezvénnyel készült
34. IX. évfolyam 6. szám 2024. június Az év emlékhelye lett a Petőfi-szülőház. Elismerték a múzeum dolgozóinak innovatív, kreatív munkáját
35. IX. évfolyam 7. szám 2024. július Régi-új igazgató a Petőfi Szülőház és Emlékmúzeum élén
36. 2024. július 25 Petőfi Népe Megemlékeznek a költőről
37. 2024. augusztus 3. Petőfi Népe Tóth Péter Lóránt idézte fel a költő utolsó napjait. Szülőháza kertjében emlékeztek Petőfire
38. IX. évfolyam 8. szám 2024 augusztus Kiskőrösi Hírek Fehéregyházán is koszorúzott a kiskőrösi delegáció; Megemlékezést tartottak Petőfi halálának 175. évfordulóján; Új tárlat nyílik a Szlovák Tájházban

Online sajtó:

Minden rendezvényről megjelent híradás az alábbi felületeken:

baon.hu

oksz.hu

Petőfi200.hu

magyarmuzeumok.hu

Magyar Múzeumok Online

a Petőfi Kulturális Ügynökség, a Tájházszövetség, a Petőfi 200, a 200 év Petőfivel, a múzeum és Kiskőrös Város Facebook oldal

Ez kb. 250 megjelenés ebben az időszakban.

Televíziós felvételek:

1. 2023. szeptember 8. Kiskőrös Tv, Szendrey Júlia-napról tudósított
2. 2023. szeptember 27. Kiskőrös Tv, a múzeum éves beszámolója
3. 2023. október 10. Gilly Áron forgatás
4. 2023. október 11. Vármegye Tv Kecskemét, stúdióbeszélgetés
5. 2023. október 27-28. Vendégem című magazinműsorban Petőfi nyomában Kiskőrösön címmel a Szlovén RTV forgatott két napon keresztül
6. 2023. október 29. M1 3 perces élő bejelentkezés a Petőfi-szülőházból (H. Molnár Boglárka)
7. 2023. november 15. Domovina szlovák nemzetiségi műsor (Az év tájháza 2023 díj)
8. 2023. november 16. Kiskőrös Tv forgatás a Szlovák Tájházban, 60 perces tárlatvezetés
9. 2023. november 27. Országos Közgyűjtemények Szövetsége forgatás
10. 2023. december 6. Kiskőrös Tv Naprakész stúdióbeszélgetés a Prima díjról Domonyi Lászlóval és Endrődi Ferenccel
11. 2024. január 22. Duna Tv Almárium Az év tájháza 2023
12. 2024. február 11. M5 Magyar Néprajzi Múzeum EtnoKultúra című adása, Petőfi-kultusz, múzeum
13. 2024. március 4. Sétatörténelem Bagi Iván Karinthy-gyűrűs humorista készített felvételt a múzeumban március 15-re
14. 2024. március 10. M5 Magyar Néprajzi Múzeum EtnoKultúra című adása, Szlovák Tájház
15. 2024. április 29 Duna Tv Domovina Kiskőrösi táblaavató, avagy a Petőfi-emlékéven túl

Rádiófelvételek:

1. 2023. november 16. Korona Fm interjú Az Év Kiállítása 2023 díjról
2. 2023. november 17. Rádió 97 interjú, Az Év Kiállítása 2023
3. 2023. december 4. Rádió 97 interjú
4. 2023. december 4. Korona Fm interjú Petőfi-szilveszter
5. 2023. december 16. Korona Fm stúdióbeszélgetés Kalocsán Prima díj
6. 2023. december 20. Kossuth Rádió interjú Papp-Nánási Gabriellával a Petőfi-szilveszterről

**Egyebek**

Megjelent a Tájak Korok Múzeumok minisorozat tagjaként egy ismertető Petőfi Sándor szülőházáról.

A Teleki László Alapítvány 2024. június 13-14-én Élhető örökség – Népi Építészeti Program címmel utazó konferenciát rendezett, melynek egyik állomása a kiskőrösi Szlovák Tájház volt, ahová a konferencia résztvevői június 13-án délután érkeztek Hartáról

Összefoglaló írás készült a múzeumról és a Petőfi-kultuszról a Nagyjaink emlékhelyei című kiadványba

Elkészült a kézirata Az állapotváltozás jelzése a kiskőrösi viseletben című tanulmánynak, ami a Magyarországi Szlovákok Kulturális Intézete által szerkesztett szlovák nyelvű kiadványban fog megjelenni.

Két rövidebb írás készült Gomoser Györgyné kötetébe Hagyományőrző rendezvények Petőfi Sándor születésének 200. évében és Különleges fák a Petőfi Szülőház és Emlékmúzeumban címmel.

1. **Látogatószám**

|  |  |  |  |  |
| --- | --- | --- | --- | --- |
| év | szülőház, emlékmúzeum, látványtárak | Szlovák Tájház | János Vitéz Látogatóközpont | megjegyzés |
| 2019 | 17.286 | 1.874 | -- | Nincs adat, a Látogatóközpont a Kőrösszolg Kft-hez tartozik |
| 2020 | 9.193 | 738 | -- | Nincs adat, Látogatóközpont a Kőrösszolg Kft-hez tartozik.Pandémia miatt korlátozott az egységek nyitvatartása.A Szlovák Tájház felújítási munkálatai miatt hónapokig zárva volt. |
| 2021 | 9.564 | 1166 |  | Az emlékmúzeum és a szülőház felújítás miatt hónapokig zárva volt. |
| 2022 | 8.358 | 3.337 | 7.952 | Az emlékmúzeum és a szülőház felújítás miatt hónapokig zárva volt. |
| 2023 | 28.593 | 3576 | 12.540 |  |

**6. Folyamatban lévő pályázatok**

2024. február 9-én a múzeum pályázatot nyújtott be a Nemzeti Örökség Intézete felé Az Év Emlékhelye 2024 elismerő cím elnyerése érdekében.

2024. február 28-án a múzeum mint történelmi emlékhely pályázatot nyújtott be a Miniszterelnökség felé a nemzeti és történelmi emlékhelyek fenntartható használatát elősegítő 2024. évi támogatása felhívásra.

* Cím: A Petőfi-szülőház udvarfelújítása

pályázott összeg: br**. 2.476.600 Ft**

2024. április 3-án a múzeum pályázatot nyújtott be a Pulszky Társaság – Magyar Múzeumi Egyesület felé Az Év Múzeuma 2024 cím elnyerése érdekében. A pályázat túljutott a formai és tartalmi bírálaton és a második körbe került. 2024. április 29-én Vincze Magdolna és Mészáros Balázs érkeztek helyszíni bejárásra, május 2-án Heilauf Zsuzsanna és Dr. Bereczki Ibolya.

2024. április 16-i határidővel három pályázatot nyújtott be a múzeum a Nemzeti Kulturális Alap Közművelődési Kollégiumához.

* Cím: A Petőfi Szülőház és Emlékmúzeum feladatellátás színvonalának növelése hangtechnikai eszközök vásárlásával címmel.

altéma kódszám: 205105/145

adatlap azonosító: A2034/N0752

pályázott összeg: 787.400 Ft+ÁFA 212.598), mindösszesen br. **999.998 Ft**

* Cím:A szabadságharc 175. évfordulója alkalmából szervezett országos konferencia megrendezése

altéma kódszám: 205107/145

adatlap azonosító: A2034/N2306

pályázott összeg: 1.259.418 Ft+ÁFA 164.700), mindösszesen br. **1.424.118 Ft**

* Cím: Szendrey Júlia-emléknap megrendezése

altéma kódszám: 205132/145

adatlap azonosító: A2034/N0862

pályázott összeg: **727.500** Ft+ÁFA)

eddig összesen: 5.628.216 Ft

**7. A múzeum jövőbeni tervei. középtávú stratégia**

A Petőfi Szülőház és Emlékmúzeum jelenlegi vezetőjeként a 2024-2029 közötti időszakban az alábbi fejlesztéseket fogalmazom meg a gazdasági célokkal, az infrastrukturális fejlesztésekkel, a látogatófogadás feltételeinek javításával, a gyűjteményi feladatokkal, a tudományos munkával, valamint a környezeti fenntarthatósággal kapcsolatban.

Célom az, hogy egy energetikailag hatékony működtetésű, magas bevételi forrást és látogatószámot elérő, a zöld múzeummá válás útján elinduló intézményt láthassunk 2029-re. A globális klímaválság kiváltó okainak csökkentésére és a biodiverzitás megőrzésére irányuló törekvéseket már kisgyermek korban el kell sajátítani, a kicsiknek alkalmassá kell válniuk arra, hogy szembenézzenek a következő évek klimatikus kihívásaival. Az ismeretterjesztésben és a képességek elsajátításában a múzeumok – különösen a tájházak – adhatnak megfelelő mintákat. Célom ezért az, hogy a múzeum működtetésében és a tájház programjaiban egyaránt jelen legyen ez a *zöld* szemlélet.

**Gazdasági célok:**

**A működés hatékonyságának növelése:**

A Petőfi Szülőház és Emlékmúzeum egy olyan összetett struktúrájú intézmény, amelyhez 5 telephely – Petőfi Sándor szülőháza, irodalmi emlékmúzeum galériával, látványtárak, János Vitéz Látogatóközpont, Szlovák Tájház – tartozik. A múzeumi státusz 10 fő, jelenleg 9 fő dolgozói létszámmal működünk. A humán erőforrás gazdálkodás értelmében a 9 múzeumi dolgozó minden telephelyen el tudja látni a feladatokat, így lehetőség van egymás helyettesítésére, illetve nagyobb látogatói terhelés alkalmával a kollégák átcsoportosítására. Mindezek ellenére fontos célkitűzés, hogy a betöltetlen státuszra felsőfokú végzettséggel rendelkező, a múzeumi műtárgynyilvántartáshoz értő szakembert lehessen felvenni.

Múzeumunk a tavaszi és őszi látogatói szezonban, a nagyobb rendezvények idejére szerződéssel alkalmaz kollégákat, akik számára órabéres elszámolás alapján tudunk bért kifizetni.

Szintén a rendezvények alkalmával számíthatunk a múzeumi önkéntesekre, akik elkészítik a tájház kemencéjében a hagyományos ételeket és gondoskodnak a résztvevők vendéglátásáról.

Nagyon fontos stratégiai cél, hogy az önkéntes hálózatunk megmaradjon, amennyiben lehetőség van rá, tovább bővüljön.

**A működési költségek csökkentése:**

A költségcsökkentés az energiafelhasználás csökkentésével érhető el. Az energiaárak drasztikus megemelkedése óta valamennyi múzeumi épületünkben jelentős áram- és gázfelhasználás csökkenést értünk el a radiátorokra szerelt szabályozóknak köszönhetően. Az olyan épületrészeket, mint pl. a látványtárak csak a múzeumpedagógiai foglalkozások időtartama alatt fűtjük, egyéb esetben csak temperáljuk. A János Vitéz Látogatóközpontban hőszivattyú működik, így ott minimális a gázfelhasználás.

Az energiatakarékos világításnak köszönhetően az áramfelhasználás területén is jelentős spórolást sikerült elérni.

További cél a jelenlegi felhasználás mértékének megtartása, hiszen további csökkentés már nem érhető el.

**A bevételek növelése:**

A múzeum bevételei a belépőjegyekből, a tárlatvezetési díjakból, a múzeumpedagógiai foglalkozásokból, illetve a két múzeumi bolt és kávézó működtetéséből származik. A bevételek növelését a jelenleg csoportok számára 4000 Ft-os tárlatvezetési díj emelésével tudnánk elérni. Fontos szándék, hogy nagyobb hangsúlyt fektessünk a múzeumpedagógiai foglalkozások tartására. Ennek érdekében 2024-ben tematikus napokat szerveztünk a helyi óvodások és általános iskolások számára március 15-hez, a húsvéthoz és a pünkösdhöz kapcsolódóan. Ezeken a tematikus napokon órarend szerinti beosztásban érkeztek a gyerekek több napon keresztül. Az ilyen kínálat jelentős bevétellel jár, és tovább is bővíthető, az év hátralévő részében a János vitéz című elbeszélő költemény megírásának 180. évfordulója alkalmából tervezünk négy napost tematikus foglalkozássorozatot.

A későbbiekben célunk, hogy nem csak a kiskőrösi gyerekeknek hirdetjük meg ezeket a lehetőségeket, hanem vidékieknek is, ami jelentős többletbevételt jelent. Szintén jó lehetőség, ha célzottan megkeressük a magyarországi általános iskolákban tanuló 5. évfolyamos osztályokat, hogy jöjjenek el a János Vitéz Látogatóközpontba akkor, amikor már tanultak az elbeszélő költeményről. A labirintus kiállítás, illetve a hozzá kapcsolódó múzeumpedagógiai foglakkozáscsomag segít a mű mélyebb feldolgozásában, a meglévő tudás szintetizálásában.

Jelentős bevétel származik a múzeumi boltok és a kávézó működtetéséből. Középtávon célunk, hogy bővítsük ezeket a szolgáltatásokat, igényes, kézműves és helyi termékek árusításával nagyobb anyagi haszonra tehetünk szert.

Múzeumunk mint történelmi emlékhely 2024-ben bekapcsolódott a Nemzeti Emlékezetpedagógiai Programba. Ennek keretében pályázati forrásból csoportokat tudunk fogadni múzeumlátogatásra és múzeumpedagógiai foglalkozásokra, amelyek szintén jelentősen növelik a bevételeinket. Az előzetes felmérés alapján kb. 100 ilyen csoportot tudunk fogadni.

A János Vitéz Látogatóközpont teraszát eddig nem használtuk ki rendezvények szervezésére. Tervünk a közeljövőben az, hogy olyan előadói esteket szervezünk, amelyeken belépőjegy vásárlásával lehet részt venni. Ez némiképpen ellenkezik a jelenlegi múzeumi gyakorlattal, hiszen minden rendezvényünk nyilvános és ingyenes.

**A pénzügyi források emelése:**

Múzeumunk fenntartója Kiskőrös Város Önkormányzata, intézményünk fix költségvetésből gazdálkodik. Fontos célunk, hogy emelkedjenek pl. a készletvásárlásra szánt összegek, hiszen, ha nagyobb és igényesebb a kínálat, akkor nagyobb bevétel is várható.

Középtávon is megragadunk minden pályázati lehetőséget, amellyel csökkenthetjük a rendezvényekre, állományvédelemre, egyéb múzeumi feladatokra szánt kiadásokat. Ennek érdekében a közeljövőben még szorosabbra kívánjuk fűzni az együttműködést a többi helyi oktatási és kulturális intézménnyel, közösen pályázva többletforrást biztosítani az intézménynek.

**Infrastrukturális fejlesztések**

 **Raktárfejlesztés:**

A Petőfi Szülőház és Emlékmúzeum gyarapítja Magyarország legnagyobb kortárs, Petőfi témájú képzőművészeti gyűjteményét, ennek alapján országos gyűjtőkörrel rendelkező tematikus múzeum. A jelenlegi képzőművészeti alkotások teljesen megtöltik a grafikai szekrényeket és a tömörraktárt, így a tárolási kapacitás sürgős bővítésére van szükség.

Ugyanez a tendencia érvényes a néprajzi gyűjteményre is. A Szlovák Tájház kiállítása tovább már nem bővíthető, a néprajzi látványtárba sem tudunk új tárgyakat elhelyezni. A néprajzi raktár bővítésére azért is égetően fontos, mert helyhiány miatt évek óta nem tudunk elfogadni olyan nagyobb méretű tárgyakat, mint pl. szövőszék, bútorzat, mezőgazdasági eszközök.

 Fontos lenne műtárgyvédelmi szempontból, hogy mind a két látványtárban legyen klíma, ezzel megakadályozható lenne a nyári 29,5 C-os meleg.

**Vizesblokk, mosdók kialakítása a Szlovák Tájházban:**

A Szlovák Tájházban egy személyzeti mosdó van a főépülethez tartozó, ún. *lacikában.* Ez nem elégséges és nem is higiénikus akkor, amikor csoportok érkeznek, rendezvényt vagy tábort tartunk a tájházban. Mivel a telek beépítettségét már nem lehet tovább növelni, nincs mód arra, hogy a környezetbe illeszkedő, különálló vizesblokkot alakítsunk ki. Terveink szerint ezért a foglalkoztató szín leválasztásával nyerhető egy olyan tér, ahol férfi és női mosdó és kézmosó alakítható ki. Erre a fejlesztésre a lehető leghamarabb szükség van a további működés érdekében.

 A tájházi programok szerves része a kemencés ételek készítése. Ennek háttere azonban évek óta nem biztosított, így a mosogatás az udvaron történik vájlingban vagy lavórban a kútkáván. Égetően fontos, hogy a lacikában kialakítsunk egy mosogatót és felszereljünk egy nagyobb teljesítményű meleg vizes bojlert, hogy nem a rezsón kelljen a mosogatóvizet melegíteni.

**A raktárépület konyhájának fejlesztése:**

 Rendezvények után több alkalommal tartunk 18-20 fős vacsorát a látványtárban az előadók és a prominens vendégek részére. Az ételek tálalása és a mosogatás a rosszul felszerelt, szűk konyhában történik. A mosogatást még csak megoldjuk úgy, hogy a csetrest előzőleg a földre tesszük, de az edények szárítására már egyáltalán nincsen hely. Sokat segítene, ha lenne egy 24 személyes mosogatógép, illetve, ha elkészülne egy beépített szekrény, amiben az edényeket, tányérokat tudnánk tárolni. Jelenleg ezek egy asztalon vannak, használat előtt is el kell mosogatni azokat.

 A konyha nagyságának növelése a mellette lévő mosdóval való összenyitással lenne lehetséges. Így még több beépített szekrényt lehetne elhelyezni.

**Karbantartási munkálatok elvégzése:**

Mind a Petőfi-szülőház, mind a Szlovák Tájház műemlék épület, így rendszeres karbantartásukat évente el kell végezni. A nádfedél cseréje 2021 és 2022-ben megvalósult, de számítani kell arra, hogy öt éven belül javítani kell a héjazatot. Mindkét épület fehérre meszelt, a külső és belső meszelést minden évben el kell végezni. A szülőház padlózatának újbóli festésére 2024-2025-ben mindenképpen szükség lesz a nagy látogatószám miatt.

**Restaurálás:**

A Petőfi-szülőház udvarán található a világ első köztéri szobra a költőről. Az 1861-ben készített, majd 1862-ben felavatott szobor talapzata restaurálásra szorul, amit 2024-2025-ben mindenképpen indokolt elvégezni.

**Vagyonbiztonság:**

Intézményünk valamennyi egysége riasztó és tűzjelző berendezéssel felszerelt, ám a vagyonbiztonságot jelentő kamerarendszerrel nem rendelkezünk. Középtávon fontosnak tartjuk, hogy a múzeumi épületekben legalább a fogadótérben legyenek ilyen képrögzítő eszközök, hosszú távon a Műfordítói Szoborparkban, a szülőház melletti város kemencéjénél, illetve a János Vitéz Látogatóközpont előtti játszótéren is működjön kamerarendszer, amellyel megakadályozhatnánk a rongálásokat vagy a diákok ’bandázását’, és a gyakran megjelenő hajléktalanoktól sem kellene tartanunk.

**Műfordítói Szoborpark világításának megjavítása:**

A Műfordítói Szoborparkban hónapok óta nem működik a közvilágítás. Először költségcsökkentés miatt került kikapcsolásra, jelenleg pedig a vezetékek beázása miatt nem működnek a földbe süllyesztett lámpák. Ez okból rendszeresen alszik hajléktalan a múzeum bejáratánál, aki reggelre elmegy, de a fekvőalkalmatossága ott marad. Nem az a megoldás, hogy feljelentjük, hiszen nem is találkozunk vele, hanem az, ha kivilágítjuk a szoborparkot.

**Állományvédelem:**

Az előttünk lévő években mindenképpen szükséges fényvédő fóliával ellátni a múzeumi kiállítóterek ablakait. Különösen indokolt a néprajzi látványtár és a múzeumi galéria esetén, hiszen a textilek és az időszakosan kiállított könyvészeti ritkaságok, eredeti dokumentumok csak így védhetők meg. Erre már készítettünk pályázatot, amit sajnos forráshiány miatt elutasítottak, így 2024 tavaszán újból összeállítunk egy kérelmet a védőfóliák vásárlása és felrakása céljából.

**A látogatófogadás feltételeinek javítása:**

**Parkolóhely bővítése:**

A múzeumi egységeink Kiskőrös központjában, egymástól csekély távolságra helyezkednek el. Ez komoly előnyt jelent, hiszen a látogatók gyalog közlekednek a kiállítások között. A frekventált elhelyezkedés ugyanakkor a parkolóhelyek kis számát is jelenti. Jelen pillanatban a buszok a János Vitéz Látogatóközpont mellett lévő parkolóban tudnak várakozni, de fontos lenne, hogy a főúton is biztosítani tudjuk legalább két busz parkolását.

**Biciklitároló kialakítása:**

Különösen tavaszi-nyári időszakban gyakori, hogy a Kiskőrösön több napot eltöltő vendégek kerékpárral járják be a helyi látnivalókat. Számukra nincs kialakított biciklitároló, a meglévő négyet a múzeumi dolgozók használják. A vendégek ezért a szülőház udvarán támasztják le a bicikliket, ami így nem esztétikus és nem is biztonságos.

**Baba-mama szoba, pihenő kialakítása:**

Jelenleg egyik múzeumi épületünk sem rendelkezik olyan helyiséggel, amelybe a kisgyermekes édesanya visszavonulhatna. Ezt hiányosságnak érezzük, és a középtávú terveink között szerepel, hogy az emlékmúzeum épületében az egyik raktárhelyiségből baba-mama szobát alakítsunk ki pelenkázóval, pihenő hellyel. Ennek előfeltétele a raktárbővítés, hiszen a jelenleg itt tárolt dokumentumokat és tárgyakat máshová kell helyezni.

**Idegen nyelvű kiadványok, audio-guide:**

Tapasztalat szerint egyre több külföldi (német, szlovák, kínai) vendég érkezik Kiskőrösre múzeumlátogatásra, gyógykezelésre a gyógyfürdőbe és a kempingbe. A kínálatunkban jelenleg nem szerepel idegen nyelvű kiállítás-vezető, és a szlovák vagy kínai nyelvű tárlatvezetést sem tudjuk megoldani. Középtávon tehát mindenképpen szükség van angol, német, szlovák és kínai ismertető füzetekre, illetve fel kell tölteni a tárlatvezetések szövegét is az audio-guidokra ezeken a nyelveken.

**Gyűjteményi feladatok**

**Feldolgozás:**

A kevés dolgozói létszám és a különösen a Petőfi-emlékévben megemelkedett (csaknem 42.000 fő) látogatóforgalom miatt nem tudtuk naprakészen elvégezni a múzeumi nyilvántartási feladatokat. A képzőművészeti gyűjtemény feldolgozottsága jelenleg teljes, de a digitalizálásra nem volt lehetőségünk az utóbbi három évben.

A gazdag néprajzi gyűjtemény esetében elmaradásaink vannak a leltározással kapcsolatban, illetve ennél a gyűjteménynél nem rendelkezünk digitális állománnyal.

A könyvészeti gyűjtemény feldolgozottsága teljes, az új szerzeményezésű szakkönyveket a beérkezésükkel egyidőben be tudjuk leltározni.

A fenti feladatokat a tervek szerint 2025-26-ban tudjuk pótolni, a minden gyűjteményre kiterjedő revíziót 2027-28-ban tudjuk elvégezni.

**Számítógépes nyilvántartás:**

Múzeumunk a Monari rendszert használja. Fontos gyűjteményi stratégiai cél, hogy 2028-ra valamennyi tárgyunk felkerüljön ebbe a rendszerbe. E feladatok ellátása azonban a jelenlegi dolgozói létszámmal nem lehetséges, ezért kiemelten fontos, hogy az üres státuszunkra olyan szakembert vegyünk föl, aki el tudja végezni a leltározási feladatokat.

**Kiállítások, bemutatás:**

A Szlovák Tájház enteriőrtárlata mellett a hátsó szobában vitrines kiállítás mutatja be a kiskőrösi díszítőművészetet, viseletet, gyermekjátékokat. Ez a kiállítási mód elavult és nem illik a tájházi környezetbe. A terveink szerint ezt a kiállításrészt 2025-26-ban megújítjuk olyan módon, hogy a bemutatott textilek szintén védve legyenek, de korszerűbb, esztétikusabb tárlókban jobban illeszkedjenek a tájházhoz.

2023-ban Pozsonyban és Aszódon is nyílt időszaki tárlat a képzőművészeti gyűjteményünkből válogatva. A közeljövőben is célunk, hogy vándorkiállítás vagy tematikus időszaki tárlat összeállításával országosan is megismertessük ezt a páratlan gyűjteményt, és új szakmai kapcsolatokat alapítsunk ki más múzeumokkal, ha lehet, akkor külföldi helyszínekkel is.

**Tudományos munka**

A múzeum igazgatójaként gyakran teszek eléget konferencián való részvételnek, publikációs felhívásnak. Az ilyen felkéréseket a közeljövőben is szívesen fogadjuk, hiszen ezzel csak erősödik a múzeum ismertségi köre, meglévő kapcsolatrendszere.

Az előttünk álló időszakban tervezünk egy olyan kötet kiadását, amely a Petőfi-emlékév múzeumi programjait fűzi össze, így mintegy krónikaként szolgál és emléket állít a bicentenáriumi eseményeknek. Ezen felül az 1848-49-es forradalom és szabadságharc 175. évfordulója tiszteletére egynapos konferenciát szervezünk a legkiválóbb történészek részvételével. Az előadások kötetbe rendezése és megjelentetése ez év szilveszterén várható.

Szintén a terveink között szerepel, hogy az emlékévre készített két állandó kiállításnak összeállítjuk a kiállításvezetőjét, a magyar nyelvű mellett angol, német, szlovák és kínai ismertetőket is készítünk a külföldi vendégek számára.

**Fenntarthatóság**

**A környezeti terhelés csökkentése:**

A Petőfi Szülőház és Emlékmúzeum jelenleg nem mondható ’zöld múzeumnak’, de a középtávú terveink között több olyan intézkedés is szerepel, ami elindíthatja intézményünket ezen az úton.

Az épületfelújításoknak és a fűtési rendszer korszerűsítésének köszönhetően a minimálisra csökkent az áram és a gázfelhasználás, az új kiállítások energiatakarékos világítása szintén csökkenti az ökológiai lábnyomot.

 Évek óta kevesebb nyomtató- és fénymásoló papírt használunk, amennyiben lehetséges, akkor kétoldalas formátumban nyomtatunk, és csak a legszükségesebb dokumentumokat.

Múzeumunk minden rendezvényéhez készít print meghívót, de az utóbbi időben ezek számát 50 db-ban maximáltuk, a vendégeket a közösségi oldalainkon, a honlapunkon, e-mailben és üzenetben küldött meghívóval invitáljuk a rendezvényeinkre. Ez nemcsak költséghatékony, hanem környezeti szempontból is előnyös.

**Újrahasznosítás:**

Az időszaki kiállítások alkalmával többször is felhasználjuk az installációkat, az új vitrinasztalok beszerzésénél fontos szempont volt, hogy dokumentumokat, könyveket, és térbeli képzőművészeti alkotásokat is el lehessen bennük helyezni. A műtárgyak szállításánál több alkalommal használjuk ugyanazokat a fóliákat. Rendezvényeinknél kerüljük a műanyag tányérok- és poharak használatát.

Terveink között szerepel a szelektív hulladék- és elemgyűjtés megoldása legalább a János Vitéz Látogatóközpontban és a Szlovák Tájházban.

**Programok szervezése:**

A Szlovák Tájház középtávú programkínálatának összeállításában figyelmet szentelünk annak, hogy a gyerekek többlettudást szerezzenek a környezeti fenntarthatóság terén.

A jövőben a tájházi programkínálatba bekerül a Madarak és fák napja (május 10.), melynek keretében ismeretterjesztő előadásokat, madárgyűrűzést, a háziállatokkal való bánásmódot, vízfelhasználás csökkentését, gyógynövények felhasználási lehetőségeit tanulhatják meg a gyerekek, de érdekességeket hallhatnak az ökológiai gazdálkodásról is. A rendezvényeknél fontos a hulladék minimalizála, az újrafelhasználás elősegítése és a megfelelő minták adása.

A tervek között szerepel egy olyan kísérleti projekt beindítása, amelyben kisiskolások gondozzák a tájház kertjét, ők maguk termesztik meg azokat a zöldségeket, amelyeket közösen fogyasztanak el.

Olyan alkalmakat tervezünk az óvodások és a kisiskolások számára, amikor faggyúgolyót és madáretetőt készítenek a madarak téli etetéshez; projektmunka keretében közösen süngarázst és rovarhotelt építenek.

A konyhakert terhére már az idén is nagyobb zöld felületet hagyunk meg, ahol ritkábban gondozzuk a növényzetet, ami így alkalmas méhlegelőnek.

Tisztelettel kérem Kiskőrös Város Képviselő-testülete tagjainak beszámolóm elfogadását.

Kiskőrös, 2024. augusztus 30.

Dr. Filus Erika

 múzeumigazgató